|  |  |
| --- | --- |
|  |  |
| MINISTRI MÄÄRUS | |  |  | | --- | --- | | 27.08.2024 | nr 32 | |
| **Terviseministri määrus "Immuniseerimiskava"** |  |

Määrus kehtestatakse nakkushaiguste ennetamise ja tõrje seaduse § 10 lõike 3 alusel.

**§ 1. Reguleerimisala**

Määrusega kehtestatakse:

1) selliste nakkushaiguste loetelu, mille vastu tagatakse Eestis elavatele, töötavatele või õppivatele isikutele immuniseerimine riiklikest vahenditest;

2) määruses nimetatud nakkushaiguste vastu immuniseeritavad vanuserühmad ja riskirühmad;

3) määruses nimetatud nakkushaiguste vastu immuniseerimise ajavahemikud.

**§ 2. Laste immuniseerimine**

(1) Kuni 19-aastaseid isikuid (edaspidi *lapsed*) immuniseeritakse järgmiste nakkushaiguste vastu:

1) tuberkuloos;

2) B-viirushepatiit;

3) difteeria;

4) teetanus;

5) läkaköha;

6) poliomüeliit;

7) leetrid;

8) punetised;

9) mumps;

10) *Haemophilus influenzae* tüüp b nakkus;

11) rotaviirusnakkus;

12) inimese papilloomiviirusnakkus;

13) gripp.

(2) Laste immuniseerimise vanuserühmad, riskirühmad ja immuniseerimise ajavahemikud on sätestatud määruse lisas 1.

(3) Immuniseerimine COVID-19 vastu on tagatud lastele, kellel on terviseseisundi tõttu suurenenud risk raskelt haigestuda ja kelle terviseseisund on sätestatud määruse lisas 2.

**§ 3. Elanikkonna immuniseerimine**

(1) Alates 18. eluaastast on iga kümne aasta järel tagatud immuniseerimine difteeria ja teetanuse vastu.

(2) Gripivastane immuniseerimine tagatakse:

1) sotsiaalhoolekande seaduse tähenduses väljaspool kodu osutatava ööpäevaringse üldhooldusteenuse saajale, ööpäevaringse erihoolekandeteenuse saajale ja kogukonnas elamise teenuse saajale;

2) 60-aastasele ja vanemale isikule;

3) rasedale.

(3) COVID-19-vastane immuniseerimine tagatakse:

1) sotsiaalhoolekande seaduse tähenduses väljaspool kodu osutatava ööpäevaringse üldhooldusteenuse saajale, ööpäevaringse erihoolekandeteenuse saajale ja kogukonnas elamise teenuse saajale;

2) 60-aastasele ja vanemale isikule;

3) rasedale;

4) isikule, kellel on terviseseisundi tõttu suurenenud risk raskelt haigestuda ja kelle terviseseisund on sätestatud määruse lisas 2;

5) sihtrühmavälisele isikule, kui see on tulenevalt terviseriskidest tervishoiutöötaja hinnangul põhjendatud.

(4) COVID-19-vastane immuniseerimine tagatakse tervishoiuteenust, väljaspool kodu osutatavat ööpäevaringset üldhooldusteenust, ööpäevaringset erihoolekandeteenust ja kogukonnas elamise teenust osutava asutuse töötavale personalile.

**§ 4. Immuniseerimise erisused**

(1) Nakkushaiguste epideemilise leviku ohu korral võib kasutada § 2 lõikes 1 nimetatud nakkushaiguste vastaste vaktsiinide varu kuni 500 vaktsiinidoosi ulatuses. Terviseamet teavitab Tervisekassat ja Sotsiaalministeeriumi vaktsiinide varu kasutamise vajadusest.

(2) Luuüdi siirdamise järel võib immuniseerida määruses nimetatud nakkushaiguste vastu ka vastava näidustusega isikuid.

**§ 5. Määruse rakendamine**

Määruse § 3 lõiget 4 rakendatakse kuni 1. septembrini 2025. a.

**§ 6. Määruse kehtetuks tunnistamine**

Tervise- ja tööministri 2. märtsi 2017. a määrus nr 9 „Immuniseerimiskava“ tunnistatakse kehtetuks.

**§ 7. Määruse jõustumine**

Määrus jõustub 1. septembril 2024. a.

Lisa 1 „Laste immuniseerimiskava“

Lisa 2 „Terviseseisundite loetelu COVID-19-vastasel immuniseerimisel“

(allkirjastatud digitaalselt)

Riina Sikkut

terviseminister

(allkirjastatud digitaalselt)

Maarjo Mändmaa

kantsler